Оракулът на маите: Комплект книга + 44 карти Ариел Спилсбъри, Майкъл Брайнър
Оракулът на маите: Комплект книга + 44 карти
Ариел Спилсбъри, Майкъл Брайнър
-----------------------------------------------------------------------------


Според свещения календар на маите планетата Земя се намира в крайната фаза на един велик цикъл и на нас непосредствено ни предстои да преживеем радикално сътресение на световете. Онова, което сме дефинирали с установени категории, вече се трансформира в нова парадигма. Част от започналата трансформация е осъзнаването и излекуването на всички аспекти на съществото ни.

***Книгата „Оракулът на маите”*** е създадена с идеята да облекчи този процес. Тя не е обикновено ръководство как да си служим с принадлежащите към нея карти. Основният й акцент пада върху архетиповете, които действат в живота ни и му влияят най-често по напълно неведом за самите нас начин. Запознаването със „сянката” на всеки архетип цели осветяването и интегрирането на скритите психични съдържания или иначе казано - изследването и приемането на нашите сенчести страни, които са всъщност в основата на страховете, съмненията, трудностите и пречките в житейското ни пътуване.

Когато осъзнаем в каква степен една или друга сянка се отнася до нас, ние вече ще бъдем готови да излекуваме себе си, което ще рече - да станем по-спонтанни, по-отворени, по-обичащи и по-доверчиви, и то не някога в бъдещето, а сега, в настоящия момент.

Освен че ни помага да преодолеем раздалечаването между пътя на сърцето и пътя на разума и да постигнем мъдростта на хармонията, работата с Оракула ни дава галактически поглед върху нещата, прозрението какво сме дошли да научим и как личностното ни развитие си кореспондира с цялостния еволюционен модел.

 